Popis i kratki opisi zanimanja

|  |  |
| --- | --- |
| Zanimanje | Opis zanimanja |
| Računalni tehničar u strojarstvu | Strojarski računalni tehničar se bavi poslovima povezanim s konstruiranjem, gradnjom, uporabom i održavanjem alata, strojeva i postrojenja. Mogu raditi u odjelima konstrukcije elemenata i sklopova, na pripremi i vođenju proizvodnje te u kontroli, rukovanju i održavanju strojeva u proizvodnim pogonima. Poslovi strojarskog računalnog tehničara zahtijevaju sposobnost prostornog predočavanja, sposobnost tehničkog i analitičkog rješavanja problema, sposobnost snalaženja u novim situacijama, sposobnost koncentracije. Nužna je preciznost, savjesnost i odgovornost na radu te poslovna komunikativnost u suradničkim i vodećim poslovima. |
| Tehničar za računalstvo | Zanimanje tehničar za računalstvo obuhvaća praktična znanja i vještine potrebne za  obavljanje poslova iz područja ljudskih djelatnosti povezanih s projektiranjem, izradbom i održavanjem manje složenih relacijskih baza podataka i računalnih programa, nadziranjem i dijagnosticiranjem te evidentiranjem i otklanjanjem hardverskih i softverskih problema, educiranjem i pomaganjem korisnicima u rješavanju njihovih problema, konfiguriranjem i održavanjem računala, lokalne računalne mreže, računalnih i informacijskih sustava. |
| Tehničar za mehatroniku | Zanimanje obuhvaća obavljanje poslova iz područja automatizacije, koje obuhvaća granu strojarstva, elektrotehnike, elektronike, pneumatike i hidraulike te računalstva i programiranja i kao takvo integrira znanja i vještine koje su do sada u pojedinim granama zasebno obavljali stručnjaci s područja strojarstva, elektrotehnike i računalstva. Poželjni stavovi i obrasci ponašanja tehničara za mehatroniku su tehnička polivalentnost, inovativnost, spremnost na kontinuirano stjecanje znanja i vještina u korak s tehnološkim trendovima, točnost, dosljednost, komunikativnost, sklonost timskom radu. |
| Elektrotehničar | Osposobljavanje za obavljanje poslova sudjelovanja u projektiranju, pripremi i vođenju proizvodnje te održavanju uređaja i postrojenja u pojedinim područjima elektrotehnike: elektroenergetici, elektrostrojarstvu, elektronici i radiokomunikacijama, telekomunikacijama, računalstvu, električnim i elektroničkim uređajima i postrojenjima. Stručni sadržaji imaju zadaću omogućiti učenicima stjecanje sustavnih stručnih znanja o materijalima, sklopovima i uređajima, organizaciji rada, zaštiti na radu i zaštiti okoline. |
| Tehničar cestovnog prometa | Tehničar cestovnog prometa zanimanje je kojim su obuhvaćeni svi poslovi premještanja ljudi, dobara i informacija s jednog mjesta na drugo u komercijalnom i tehničkom smislu radi ostvarivanja ekonomskog učinka. U postizanju toga cilja, zanimanje obuhvaća sve poslove pripreme, izvršenja i okončanja prijevoznog procesa, eksploatacije vozila, nadzor nad provedbom prijevoznoga procesa, poznavanje poslova planiranja, projektiranja i eksploatacije prometnica te upravljanja njima, u svrhu postizanja sigurnog i djelotvornog prijevoza osoba i stvari te izvođenja i održavanja elemenata cestovne infrastrukture. |
| Arhitektonski tehničar | Radi projektnu dokumentaciju, izvodi radove na otvorenim ili zatvorenim gradilištima zgrada. Može se zaposliti u tijelima državne uprave nadležne za poslove graditeljstva i prostornog planiranja. Znanja, vještine i sposobnosti koje se stječu tijekom obrazovanja za arhitektonskog tehničara su sposobnost likovnog izražavanja, znanje i vještina izrade arhitektonskih nacrta stambenih i javnih zgrada, poznavanje stambenih zgrada i osnovnih pravila za arhitektonsko projektiranje, poznavanje povijesti umjetnosti i arhitekture. |
| Tehničar za logistiku i špediciju | Obavlja poslove na domaćem i inozemnom tržištu špediterskih usluga. U ovom poslu, primjerice, proučava i istražuje tržište špediterskih usluga, izrađuje plan prijevoza robe, bira prijevoznika, otprema i osigurava robu u uvozu, izvozu i tranzitu, odabire ambalažu potrebnu za pakiranje pojedine robe, priprema i obrađuje uvozne i izvozne dokumente i dokumente za carinjenje robe, sklapa ugovore o osiguranju tereta, ukrcaju i iskrcaju tereta, uskladištenju robe, poznaje tehničke, tehnološke i eksploatacijskih karakteristika svih prometnih sredstava i opreme koja se koristi uz obavljanje djelatnosti. Poželjno je da bude komunikativan i taktičan, da preuzima inicijativu kad je to potrebno te da ima sposobnost odlučivanja i procjenjivanja u novim i nepoznatim situacijama. |